কম্পিউটার বলছে বিদ্যুতের বিল বকেয়া নেই। গ্রাহকের দাবি, রয়েছে। কথাকাটাকাটির মধ্যেই গ্রাহকের হাতে উঠে এল পিস্তল!
বৃহস্পতিবার দুপুরে এমন ঘটনা ঘটেছে সল্টলেকের ডি এ ব্লকের রাজ্য বিদ্যুৎ বণ্টন দফতরে। এদিন দফতরের ক্যাশ কাউন্টারে বিলের টাকা জমা দিতে গিয়েছিলেন কুলদীপ সাহা নামে ওই গ্রাহক। কিন্তু বিল বাকি নেই শুনেই তিনি রেগে যান। ওই কর্মী তাঁকে ঊর্ধ্বতন আধিকারিকের সঙ্গে দেখা করার পরামর্শ দেন। তাতে সন্তুষ্ট হননি কুলদীপ। কিছুক্ষণ কথাকাটাকাটির পরে তিনি পকেট থেকে পিস্তল বার করে ওই কর্মীর কপালে ঠেকিয়ে বলেন, ‘‘কাল সকালে ফের আসব। টাকা না নিলে উড়িয়ে দেব।’’
পরদিন অবশ্য আর ওই দফতরে যাওয়ার সুযোগ হয়নি কুলদীপের। ওইদিনই অভিযোগ পেয়ে তাঁকে গ্রেফতার করে বিধাননগর উত্তর থানার পুলিশ। পরে জানা যায়, যে পিস্তল দিয়ে তিনি ভয় দেখিয়েছিলেন, তা আসলে খেলনা পিস্তল!
পেশায় আইনজীবী কুলদীপ বিদ্যুতের বিল পেয়েই তা মেটাতে গিয়েছিলেন। কিন্তু তাঁর বাড়ির বিদ্যুৎ সংযোগের ‘আইডেন্টিফিকেশন নম্বর’ কম্পিউটারে দিতেই দেখা যায়, ওই ব্যক্তির বকেয়া বিল নেই। ক্যাশ কাউন্টারে থাকা কর্মী দীপঙ্কর আশ কুলদীপকে জানান, এমন অবস্থায় তিনি টাকা নিতে পারবেন না। তা-ও জোরাজুরি করতে থাকেন কুলদীপ। তখনই তাঁকে ঊর্ধ্বতন আধিকারিকের কাছে যাওয়ার পরামর্শ দেন দীপঙ্কর। কথাকাটাকাটির মধ্যেই এক সময়ে অল্পক্ষণের জন্য দফতর ছেড়ে বেরিয়ে যান কুলদীপ। ফিরে এসে পিস্তল বার করে ওই কর্মীকে হুমকি দেন। এ প্রসঙ্গে বিধাননগর সিটি পুলিশের এক কর্তা শুক্রবার বলেন, ‘‘অভিযুক্তের বিরুদ্ধে অস্ত্র আইনে মামলা রুজু হয়েছে। তাঁর শনাক্তকরণ প্যারেড হবে।’’